Anchetă Gândul.ro: Sindicalistul-șef Ion Rădoi a oprit metroul pentru că iubita lui ar fi rămas fără spații comerciale.
Spaţiile comerciale de la metrou sunt ilegale, după cum arată mai multe rapoarte. Sâmbătă aceste spaţii comerciale vor fi evacuate. Cele două tabere: Drulă şi Metrorex vs Rădoi şi comercianţi.
Ştii deja că sindicatul de la Metrou, condus de Ion Rădoi, e marele câştigător al închirierii spaţiilor comerciale.O afacere cu un profit de peste 6 milioane de lei pe an.Ce afli acum este că iubita lui Rădoi este pe lista celor care au tras o carte câştigătoare. Potrivit anchetei realizate de jurnaliştii de la Gândul, Elena Claudia Minea, iubita lui Rădoi, este acţionar şi administrator la 4 firme.Toate deţin contracte de închiriere a unor spaţii comerciale de la metrou. Şi are o asociată: Iuliana Adina Mihale.14 spaţii comerciale sunt administrate şi exploatate cu succes financiar de iubita lui Rădoi şi asociata acesteia.Şi cum norocul rămâne în familie şi fiul iubitei lui Rădoi este conectat la aceeaşi puşculiţă. Andrei Drăgan conduce un AUDI SQ5 înmatriculat pe… Metrorex. Povestea spaţiilor comerciale de la metrou începe încă din 1994 şi s-ar putea termina sâmbătă, 3 aprilie. Există deja o somaţie pentru 2 aprilie ora 12 noaptea. Aşa că cel mai probabil sâmbătă, poliţia va intra să dărâme aceste spaţii comerciale. Sindicalistul Ion Rădoi nu a putut fi contactat astăzi.